Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 27/11)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Nagykun rizs“

ELi nr: PGI-HU-02416 – 22.8.2018

KPN ( )KGT (X)

1. [KPN või KGT] nimetus(ed)

„Nagykun rizs“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilist tähist „Nagykun rizs“ võidakse kasutada valge riisi või pruuni ehk täisterariisi puhul, mis on saadud liigist Oryza sativa L Ungaris aretatud sortidest M-225, M-488, Fruzsina M, Sandora, Dáma, Risabell, Janka, Ábel ja Bioryza. Samuti võidakse seda kasutada kõigi muude selles geograafilises piirkonnas kasvatatud riisisortide puhul, millest saadud valge riis või täisterariis (pruun riis) vastab järgmistele kvaliteediomadustele.

Valge riisi puhul: puhtus vähemalt 99,9 % (m/m); segu kuni 0,1 % (m/m); punasetriibulisi teri kuni 4 % (m/m); ning

pruuni riisi puhul: puhtus vähemalt 99,9 % (m/m); segu kuni 0,1 % (m/m); kroovitud teri kuni 1,5 % (m/m) pragunenud teri kuni 2 % (m/m)

Tulenevalt geograafilise piirkonna mulla omadustest sisaldab „Nagykun rizs“ äärmiselt vähe arseeni. See ei ületa 0,1 mg/kg, mis on tublisti alla ELi piirnormi.

Iga sordi terad võivad olla ümarad, poolümarad ja pikad.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid: külvamine, kogumine, kuivatamine ja töötlemine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Riisi „Nagykun rizs“ toodetakse Jász-Nagykun-Szolnoki maakonna Nagykunsági piirkonna põhjaosas asuva Kisújszálláse linna halduspiirides.

5. Seos geograafilise piirkonnaga

Toote seos geograafilise piirkonnaga põhineb kvaliteedil.

Looduslikud tegurid

Kisújszállás asub Kesk-Doonau tasandikul (Alföld). Tootmistehnoloogiale on kasu asjaolust, et Kisújszálláse omavalitsuse põllumaad ümbritsevad kanalid, mida varustab veega Hortobágy-Berettyó jõgi, tänu millele tagatakse ka riisipõldude niisutus.

Riisi „Nagykun rizs“ tootmispiirkonna muld on järgmiste omadustega: kuni 1 m sügav, selle savisisaldus on 50–60 % ning ka alla 1 m sügavusel on savisisaldus üle 40 %. Mulla profiil on väga tihe; kuivana on see väga kõva, märjana vormitav ja kleepuv. Pindmise mulla ajutise kuivendamise tõttu muld – mis sisaldab palju savi – paisub ja muutub läbilaskmatuks. (Fuchs, 2012)

Riisipõldude ja jätkuva ohutu tootmise arendamine hõlmas kaitsete rajamist jõetulvade ja piirkondlike üleujutuste vastu, põhjavee taseme alandamist ning niisutuskanalite ehitamist. 150 aasta jooksul tehtud tehniliste ja muude töödega loodi tingimused selles geograafilises piirkonnas riisi tootmiseks; praegu toodetakse piirkonnas kvaliteetset riisi tänu vähesele saastatusele bioloogiliselt kahjulike raskmetallidega ning riisitootmiseks vajalike mineraalide rikkalikele varudele.

Inimtegurid

Riisitootmine Ungaris algas pärast Teist maailmasõda, pärast Lajos Kreybigi ja Ernő Obermayeri uurimistööd, ning levis Hortobágy-Berettyó jõe orus alates 1948. aastast. Teoses „Kisújszállás Város Története“ [Kisújszálláse linna ajalugu] märgitakse, et „esimesed rentnikerühmad moodustati Kisújszálláse põllumajandustootjate ühistus 1948. aastal, peamiselt eesmärgiga toota riisi (lk 161). Hiljem moodustasid need uute ühisturühmade tuumiku“.

Riisi „Nagykun rizs“ tootmisega selles geograafilises piirkonnas on 70 aasta jooksul kogutud rikkalikult teadmisi ja oskusteavet, millele toetudes on loodud arvukalt tehnilisi tootmislahendusi, sealhulgas maa, toitainevaru, hoolduse ning sordivaliku usaldusväärne ja nõuetekohane ettevalmistamine, tulemuslik haigustõrje, asjakohaste üleujutustehnikate õigeaegne kasutamine kultiveerimiseks ja hoolikas saagikogumisprotsess.

„Nagykun rizs“ on toode, mille liini on aretatud ligikaudu 30 aastat ning mida toodetakse selle piirkonna mulla ja kliimaga suurepäraselt kohanenud sortidest. Aretamise käigus on väärtuslikud omadused sortidesse geneetiliselt fikseerunud, mis võimaldab neid geograafilistele tingimusele kohandada ja neist kasu saada. Kasvuperioodi pikkus sõltub iga aasta keskmisest tegelikust soojushulgast. Arengu varajastes etappides on taimed külmakindlad, nii et suudavad taluda mai alguse öökülmade kahjustavat toimet. Nende juured ja ainevahetus on mulla suure soolasisalduse suhtes vastupidavad. Lisaks sisaldavad need suures kontsentratsioonis toitumiseks olulisi mikroelemente.

Selles geograafilises piirkonnas on välja töötatud spetsiaalsed tootmistehnoloogiad:

— suure soolasisaldusega tiheda mulla tõttu vajavad seemned pikka idanemisaega (40 päeva). Selle aja jooksul tuleb neid idanemise soodustamiseks kolm kuni neli korda üle ujutada. Tavapäraselt ei ujutata taime püsivalt veega üle enne, kui sellel on 6–8 lehte. Muudes geograafilistes piirkondades, kus neid seemneid külvatakse, tehakse seda varakult – juba 3–4 lehe puhul.

— Riisisaak kogutakse siis, kui terade niiskussisaldus on 20–24 %, sest nii saadakse märgatavalt puhtam saak. Muudes geograafilistes piirkondades toimub saagi kogumine kuivemas etapis, kui terade niiskussisaldus on 16 %.

Toote kvaliteedi ja geograafilise piirkonna seos

Riisi „Nagykun rizs“ tootmise tehnoloogia hõlmab piirkonna üleujutamist kasvuperioodil. Selle tulemusena muutub muld, mis on juba 1 m sügavuses suure savisisaldusega, vettpidavaks. Tänu sellele ei saa taim imada endasse arseeni, mida vabaneb põhjavette kividest. Nii on riisi „Nagykun rizs“ arseenisisaldus märkimisväärselt väiksem kui mujal kasvatatud riisil.

Selles geograafilises piirkonnas kasutatud viljelustehnika tulemusena vastab „Nagykun rizs“ märgatavalt rangematele kvaliteedinõuetele kui muudes geograafilistes piirkondades toodetud riis.

Riisi „Nagykun rizs“ väike arseenisisaldus (alla 0,1 mg/kg) on Euroopas ainulaadne. Tänu sellele eksporditakse riisi „Nagykun rizs“ juba pikema aja jooksul ja pidevalt Saksamaal asuvatele tuntud rahvusvahelistele imikutoidutootjatele. Imiku- ja lastetoitude valmistamiseks kasutatud riisi puhul on arseenisisalduse lubatud piirnorm 0,1 mg/kg, mida riisi „Nagykun rizs“ puhul suudetakse järjekindlalt säilitada.

Viide spetsifikaadi avaldamisele

(Käesoleva määruse artikli 6 lõike 1 teine lõik)

http://eredetvedelem.kormany.hu/download/f/27/02000/11%20FM%20értesítő.pdf

(1) ELT L 343, 14.12.2012, lk 1.